
				Ouverture

				Ingen må tro at jeg har lagt inn årene, selv om jeg nå utgir min selvbiografi. Jeg er i fullt arbeid hver dag, frisk som en fisk. I neste uke fyller jeg 90 år. Da blir det fest, og jeg har lovet min kone å gjøre hallingkast – hun er hallingdøl. 

				Det er sjelden at noen bruker mitt virkelige navn, de fleste kaller meg Dynamittgubben. Det navnet liker jeg godt, men sprenging av pengeskap er bare noe av det jeg driver med. Jeg kunne også kalles Kramkaren, for salg er en av mine viktigste arbeidsoppgaver. Mitt store ideal er han som greide å selge Eiffeltårnet til en skraphandler. Som musikkelsker ville jeg også sette pris på å bli kalt Den tyvaktige skjære. En sølvskje vekker umiddelbart en trang i meg til å snappe – gripe raskt og stikke av.  

				Mitt arbeid består altså av snapping, salg og skapspreng-ing.

				Samfunnet burde i større grad påskjønne oss som har valgt denne leveveien. Til sammen er det snakk om mange arbeidsplasser, og vi setter nytt liv i dovne pengebinger. Likevel blir vi oppfattet som ukrutt. Dette kan føles trist for mange yrkesbrødre og deres familier. Til trøst og glede for dem står jeg nå frem med min livshistorie.

				Jeg håper ellers at min beretning kan ha betydning for ungdom som vil satse på dette yrket. Med tanke på dem har jeg lagt vekt på å formidle mine praktiske erfaringer, og de leveregler jeg har funnet frem til gjennom mange år, f. eks. bruk smarte arbeidsmetoder, ikke stress – nyt livet, lær fingerferdighet. 

				Det er naturlig at omtale av jobben dominerer boka, for jeg har lite fritid. Men noen ledige stunder blir det jo, og da er jeg som regel sammen med familie og venner. Ved slike anledninger bidrar jeg ofte til hyggen med spennende historier. Enkelte av dem er gjengitt her. Nevnes må ellers at jeg med tanke på biografien har sporet opp deler av slekten, blant annet en geitebonde som levde i Sogn på 1600-tallet. Videre skriver jeg om kolleger, ikke minst mine dyktige samarbeidspartnere i Oslo, Napoli og Chicago. 

				Takk til alle som har hjulpet meg med å gjøre livet til en rik glede.

				En spesiell takk til ham som har bistått meg med å skrive boka.

